Muzeu i Spiunazhit në Uashington tërheq vizitorë të rinj
Muzeu shpreson të ketë së shpejti një koleksion të ri me objekte spiunazhi, pas shkëmbimit të agjentëve mes Amerikës dhe Rusisë
Muzeu Ndërkombëtar i Spiunazhit ndodhet vetëm 10 kilometra larg vendit ku jetonin agjentët rusë në rrethinat e Uashingtonit. Pranë hyrjes së ekspozitës janë vendosur fotografitë e agjentëve të zbuluar sovjetikë. Në një sallë tjetër ndodhet e ashtu-quajtura ‘Shkolla e Spiunazhit’. Kjo është një makinë e përdorur në një film me agjentin Xhejms Bond. Në një ditë të zakonshme do të ishte një nga artifaktet më interesante të ekspozitës, ashtu si pistoleta që i ngjan të kuqit të buzëve dhe çadra vdekjeprurëse. Por pas skandalit të fundit, ndoshta objekti më interesant është kjo copë e thjeshtë letre që përmban një mesazh të fshehtë. Historiani Mark Stawt thotë se kjo metodë e përcjelljes së të dhënave u përdor nga agjentët rusë të sapo-dëbuar. Pak hapa më tutje ekipi ynë i zhirimit e kupton se është nën vëzhgim. Me sa duket, nuk është vetëm kameramani ynë që regjistron çdo gjë që ndodh rrotull nesh. Këto syze fshehin brenda tyre një kamera. Më tutje ndodhet një valixhe. Por të mos i shkojë kujt ndër mend ta përvetësojë, pasi do t’i shkarkojë energji me voltazh të lartë. Zoti Stawt demonstron si funksionojnë shpikje të sofistikuara të CIA-s apo KGB-së. Kjo shishe vodke dhe kjo shishe me krem fytyre janë përdorur për të transportuar mikrofilm. Kjo kreshtë ishte dhuratë e pionierëve sovjetikë për ambasadorin amerikan. Kaluan 6 vjet para se personeli i ambasadës të zbulonte në të një pajisje përgjimi. Po t’i krahasosh me pajisjet e teknologjisë moderne, shumë nga këto artifakte në ekspozitë u ngjajnë më tepër objekteve të përdorura për realizim filmash me temë spiunazhi. Por disa prej tyre vazhdojnë të përdoren edhe sot nga agjentë të vërtetë.